જોકે જાણકારો કહે છે કે માત્ર બે કે ત્રણ જિલ્લામાં થોડા ટેકેદારોને કારણે અલાગીરી ડીએમકેમાં ચેલેન્જ ઊભી કરવા માગતા હોય તેની બહુ અસર થવાની નથી. કરુણાનિધિની હાજરીમાં જ નિર્ણય લેવાઈ ગયો તો કે સ્ટાલિન રાજકીય વારસો સંભાળશે. કનીમોઝી અને કરુણાનિધિના ભત્રીજાના પુત્રો મારન પરિવાર પણ મહદ અંસે સ્ટાલિન સાથે રહેવા માગે છે. એ સંજોગોમાં અલાગીરી શક્તિ પ્રદર્શન કરીને શું દર્શાવવા માગે છે તે સમજવું મુશ્કેલ છે. ધાર્યા પ્રમાણે યાત્રામાં મેદની એકઠી ના થઈ તો આપોઆપ અલાગીરીના દાવા પોકળ સાબિત થઈ જશે.મદુરાઇની આસપાસની થોડી બેઠકો સિવાય વધારે અલાગીરી નડતરરૂપ થઈ શકે તેવી શક્યતા પણ દેખાતી નથી. આમ છતાં અલાગીરી ચૂપચાપ તૈયારીઓ કરી રહ્યા છે તેથી કેટલીક શક્યતાઓની ચર્ચાઓ થઈ રહી છે. તામિલનાડુમાં જયલલિતા પછી કરુણાનિધિએ પણ વિદાય લીધી છે. સ્ટાલિને પોતાની તાકાત દેખાડવાની બાકી છે. 2014માં સ્ટાલિનને સફળતા મળી નહોતી, પણ તે વખતે કદાચ સંજોગો જુદા હતા. પરંતુ તે પછી સ્ટાલિન એકલે હાથે કેટલું ગજું કરશે તે જોવાનું છે.